Broj: 711-I-563-M-20/20-02-12

Zagreb, 28. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Vjekoslava Dorića, člana Uprave trgovačkog društva Jadrolinija**,na 80. sjednici, održanoj 28. veljače 2020.g., daje sljedeće

**MIŠLJENJE**

1. **Dužnosnik Dalibor Čandrlić, gradonačelnik Grada Kraljevice, može, sukladno članku 13. stavku 2. i 3. ZSSI-a, s trgovačkim društvom Jadrolinija sklopiti ugovor o djelu, kojim bi dužnosnik Upravi navedenog društva povremeno davao savjetodavne usluge za pitanja iz domene sektora ljudskih resursa, a koja se odnose na projekte koji su u tijeku, kao i primati naknadu za obavljanje navedenih poslova.**
2. **Na temelju članka 13. stavka 4. ZSSI-a dužnosnik je obvezan u Izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.**
3. **Upućuje se dužnosnik Dalibor Čandrlić da se, radi utvrđenja predstavljaju li poslovi iz točke I. ove izreke (u pogledu njihovog trajanja i učestalosti) poslove koje u smislu članka 13. stavka 2. i 3. ZSSI-a dužnosnik smije obavljati, Povjerenstvu osobno obrati zahtjevom za davanjem mišljenja Povjerenstva, kao i da dostavi konkretan prijedlog (nacrt) ugovora kojim bi bilo regulirano obavljanje navedenih poslova.**

 Obrazloženje

Zahtjev za davanjem mišljenja Povjerenstva podnio je dužnosnik Vjekoslav Dorić, član Uprave trgovačkog društva Jadrolinija. U knjigama ulazne pošte zahtjev je 21. veljače 2020. zaprimljen pod poslovnim brojem: 711-U-966-M-20/20-01-5, povodom kojeg se vodi predmet broj M-20/20.

U zahtjevu podnositelj Vjekoslav Dorić navodi da je Dalibor Čandrlić dugogodišnji zaposlenik Jadrolinije Rijeka, koji od 13. lipnja 2011. ima sklopljen ugovor o radu na neodređeno vrijeme, i to za radno mjesto Inspektor za potrošnju goriva. Od 28. prosinca 2015. godine do danas obnaša funkciju Izvršnog direktora Sektora ljudskih resursa. Zadnji ugovor za navedenu funkciju sklopljen je na period od 1. siječnja 2019. do 11. rujna 2021., s mogućnošću produljenja.

Podnositelj navodi da je Jadrolinija Rijeka društvo koje obavlja djelatnost linijskog obalnog pomorskog prijevoza duž cijelog Jadrana, ima 1800 zaposlenih, od čega većinu čine pomorci (1200) raspoređeni na 52 broda flote Jadrolinije. Osim na brodovima (pomorci), zaposlenici Jadrolinije rade u agencijama, servisima i podršci. Dalibor Čandrlić kao izvršni direktor Sektora ljudskih resursa vrlo uspješno obnaša navedenu zahtjevnu funkciju već više od četiri godine, rukovodi čitavim nizom novih projekata, uvodeći inovativne procedure koje su unaprijedile upravljanje i razvoj Sektora ljudskih resursa.

U svibnju 2017. godine održani su lokalni izbori za članove Gradskog vijeća i gradonačelnika Grada Kraljevice. Dalibor Čandrlić je pobijedio u prvom krugu izbora kao nezavisni kandidat, te od 25. svibnja 2017.obnaša dužnost gradonačelnika Grada Kraljevice. Od tada pa do danas svoju dužnost gradonačelnika obnaša volonterski, ostajući i dalje profesionalno zaposlenik Jadrolinije Rijeka (Izvršni direktor Sektora ljudskih resursa). Isto ne predstavlja sukob interesa u smislu ZSSI-a, što je i potvrđeno Odlukom Povjerenstva za odlučivanje o sukobu interesa od 29. studenog 2017. broj:711-I-2062-P-294/17-02-8, navodi podnositelj.

Nadalje navodi da je u protekloj godini u Gradu Kraljevici pokrenut čitav niz projekata, što za posljedicu ima znatno povećanje obima poslova gradonačelnika. Stoga je gradonačelnik Dalibor Čandrlić iskazao Upravi Jadrolinije Rijeka želju da svoj radni status u Gradu Kraljevici promijeni iz volonterskog u profesionalni. Međutim, zbog odgovornosti prema Jadroliniji Rijeka, obzirom na njegov dosadašnji rad kao Izvršni direktor sektora ljudskih resursa, dugogodišnje iskustvo u pomorstvu, odlično poznavanje sustava, stečena specifična znanja, a uzimajući u obzir projekte i procese koji su još u tijeku, Jadrolinija Rijeka namjerava s Daliborom Čandrlićem sklopiti sporazum kojim bi se, nakon što svoj status gradonačelnika u Gradu Kraljevici promijeni iz volonterskog u profesionalni, regulirali međusobni odnosi u smislu čl. 15.d Zakona o obvezama i pravima državnih dužnosnika („Narodne novine“ broj 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19). Osim navedenog, s Daliborom Čandrlićem sklopio bi se ugovor o djelu temeljem kojega bi pružao Upravi savjete za pitanja iz domene Sektora ljudskih resursa a koja se odnose na projekte koji su u tijeku, a od izuzetne su važnosti za Jadroliniju Rijeka. Daliboru Čandrliću bi za obavljanje navedenih poslova isplaćivala naknadu, koju bi isti prijavio kao drugi dohodak u imovinskoj kartici dužnosnika. Podnositelj Vjekoslav Dorić moli mišljenje glede navedenog namjeravanog reguliranja budućih odnosa između Jadrolinije Rijeka i gradonačelnika Dalibora Čandrlića u smislu eventualnog postojanja sukoba interesa.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da dužnosnik Dalibor Čandrlić od 25. svibnja 2017. obnaša dužnost gradonačelnika Grada Kraljevice. Stoga je Dalibor Čandrlić povodom obnašanja navedene dužnosti obvezan postupati sukladno odredbama ZSSI.

Uvidom u podatke sudskog registra Trgovačkog suda u Rijeci, utvrđeno je da je u istom pod MBO: 040036881 upisan subjekt JADROLINIJA, društvo za linijski prijevoz putnika i tereta. Kao pravni oblik društva, navedeno je da se radi o drugoj osobi za koju je upis propisan zakonom. Kao jedini osnivač društva naznačena je Republika Hrvatska. U sudskom registru upisano je da JADROLINIJA ima četveročlani Nadzorni odbor te tročlanu Upravu, odnosno predsjednika i dva člana Uprave. Sukladno članku 1. Zakona o Jadroliniiji („Narodne novine“ broj: 11/96, 33/06), JADROLINIJA je društvo s vlastitom pravnom osobnošću. Sukladno članku 8. istog Zakona, Uprava Društva sastoji se od najmanje tri do najviše pet članova, koje bira Nadzorni odbor, a sukladno članku 9. istog Zakona, Uprava vodi poslovanje društva.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo napominje kako se ograničenje iz članka 13. stavka 2. ZSSI-a odnosi na poslove koje bi dužnosnik obavljao u smislu redovitog i stalnog zanimanja uz profesionalno obnašanje neke od dužnosti propisanih člankom 3. ZSSI-a. Obzirom da je dužnosnik u zahtjevu za davanjem mišljenja naveo kako bi dužnosnik Dalibor Čandrlić poslove savjetovanja Uprave društva Jadrolinija obavljao povremeno, Povjerenstvo utvrđuje kako nema zapreke da dužnosnik Dalibor Čandrlić, gradonačelnik Grada Kraljevice, sukladno članku 13. stavku 2. i 3. ZSSI-a, s trgovačkim društvom Jadrolinija sklopi ugovor o djelu kojim bi dužnosnik Upravi društva povremeno davao savjetodavne usluge za pitanja iz domene sektora ljudskih resursa, a koja se odnose na projekte koji su u tijeku, kao i primati naknadu za obavljanje navedenih poslova.

No, bitno je napomenuti da je potrebno razjasniti bi li obavljanje poslova iz točke I ovog Mišljenja i u kojoj mjeri bilo povremenog, odnosno privremenog karaktera, slijedom čega Povjerenstvo upućuje dužnosnika da se, radi razjašnjenja trajnosti i vrste predmetnih poslova, osobno obrati Povjerenstvu zahtjevom za davanjem mišljenja, kao i da dostavi prijedlog ugovora kojim bi bilo regulirano obavljanje navedenih poslova.

Nadalje, na temelju članka 13. stavka 4. ZSSI-a dužnosnik je obvezan u Izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.

U predmetnom slučaju mišljenje se daje na zahtjev dužnosnika Vjekoslava Dorića, ali se isto odnosi na dužnosnika Dalibora Čandrlića te će mišljenje biti upućeno i dužnosniku Daliboru Čandrliću na znanje.

Slijedom navedenog, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Vjekoslav Dorić, elektroničkom dostavom
2. Dužnosnik Dalibor Čandrlić, elektroničkom dostavom, na znanje
3. Objava na internetskoj stranici Povjerenstva
4. Pismohrana